b'\n_START_ARTICLE_\nBygningskultur Danmark\n_START_PARAGRAPH_\nBygningskultur Danmark er en videns- og interesseorganisation for akt\xc3\xb8rer og foreninger med tilknytning til bygningskulturen. Paraplyorganisationen, der har ca. 30 medlemmer, arbejder politisk og fagligt for at kvalificere bevaring og udvikling af dansk bygningskultur og kulturarv._NEWLINE_Organisationen blev stiftet april 2003 som Bygningskulturelt R\xc3\xa5d, men skiftede i 2006 navn til Bygningskultur Danmark._NEWLINE_Bygningskultur Danmark holder til i Bygningskulturens Hus, Borgergade 111 i K\xc3\xb8benhavn. Huset fungerer som et m\xc3\xb8dested for folk med interesse for bygningskultur, og de unikke rammer udnyttes ofte til konferencer, foredrag mm. Bygningen er den tidligere pigeskole for b\xc3\xb8rn af de ansatte i S\xc3\xb8etaten. Den er et fredet hus, der stod f\xc3\xa6rdigt i 1859, og som blev tegnet af arkitekt Bernhard Seidelin._NEWLINE_Ved \xc3\xa5rsskiftet 2008/09 blev Bygningskultur Danmarks datterselskab, konsulentvirksomheden Bygningskultur Danmark Erhverv A/S, solgt til en erhvervsdrivende fond, Bygningsarvsfonden, og virksomheden skiftede navn til Dansk Bygningsarv A/S.'